Dermed får regeringen travlt, hvis de skal nå både at forhandle en aftale på plads og lade den træde i kraft inden årsskiftet, som har været målet.

Beskæftigelsesministeren mener dog, det er realistisk, at en ordning stadig vil kunne træde i kraft 1. januar 2021.

- Der er nogle tidsplaner, der skrider en lille smule, men det ændrer ikke en tøddel ved vores ambition og plan om, at vi stadig har planer om at gennemføre ret til tidlig pension, der kan træde i kraft og virke den 1. januar 2021.

Det var jeres vigtigste mærkesag i valgkampen. Hvorfor er lige præcis det her forslag kommet på listen over dem, der skal udskydes? Hvorfor prioriterer I ikke, at lige det her er så vigtigt, at det er I nødt til at kigge på?

- Det er stadig aboslut en af de vigtigste dagordener, regeringen har. Og derfor har vi ikke udskudt det meget lang tid. Vi har sagt, at senest i den nye folketingssamling vil vi have vedtaget det, så det kan træde i kraft i januar næste år, siger Peter Hummelgaard.

Hvilket signal synes du, det sender til de nedslidte, at det bliver udskudt?

- At regeringen lige nu har én meget stor og væsentlig opgave; det er at nedkæmpe den pandemi, der hærger i hele verden. Det har vi været succesfulde med, men vi er jo ikke færdige. Vi skal genåbne på en ordentlig måde nu, så sygdommen ikke blusser op igen. Det kræver kræfter. Men ambitionen og målet er der.

Forventer, et flertal vil bakke op om S-model

Blandt Folketingets partier har regeringens løfte om tidlig pension til nedslidte ikke politisk opbakning eller et flertal bag. I stedet lød der sidste år meldinger fra Dansk Folkeparti og De Radikale om, at det vil være for dyrt og for svært at gennemføre i praksis.

Men Peter Hummelgaard forventer, at Socialdemokratiet vil kunne finde det nødvendige flertal for deres model i efteråret.

Hvorfor tror du så, at I på så kort tid, når det først bliver fremlagt efter sommerferien, kan lave en model, der allerede vil kunne træde i kraft den 1. januar?

- Jeg har en urokkelig tro på, at der vil være et politisk flertal, der også kan se, at det både er værdigt og rimeligt for folk med lange og hårde arbejdsliv, at de kan trække sig lidt tidligerer tilbage end fx nogle som mig, der er startet senere på arbejde og i øvrigt har haft højere lønninger og længere uddannelse i mit arbejdsliv, siger han.

- Vi skal fremlægge den model, vi har arbejdet på i lang tid - den glæder vi os til at fremlægge, fordi der var mange - i hvert fald påståede - kloge mennesker, der sagde, det ikke kunne lade sig gøre - og det glæder jeg mig til at vise, at det godt kan. Og så tror jeg, man skal huske på, midt i denne coronakrise, at det jo ikke er fordi, dem der er nedslidte er blevet mindre nedslidte af den kamp. Derfor er det en høj prioritet for regeringen.

Hvorfor udskyder man lovforslag? Et lovforslag skal behandles inden for det gældende folketingsår. Et folketingsår varer fra oktober til oktober. Det betyder, at alle lovforslag, der er fremsat eller i gang med at blive behandlet, skal vedtages, inden Folketinget vender tilbage fra sommerferie og starter deres arbejde første tirsdag i oktober. Ellers vil lovforslaget bortfalde og skal dermed fremsættes og behandles på ny - altså forfra - i det nye folketingsår. Lovforslag kan derfor blive udskudt, hvis det vurderes, de ikke kan nå at blive færdigbehandlet og vedtaget, inden det nye folketingsår begynder. Kilde: Folketinget.dk

Kan du garantere, at det træder i kraft den 1. januar 2021?

- Jeg kan garantere, at vi fremlægger vores forslag og kommer til at gøre alt, hvad vi kan, for at få det gennemført. Jeg kan selvfølgelig ikke garantere på resten af Folketingets vegne, at de vil bakke op, men jeg har en urokkelig tro på det.

Der er jo Skype-forhandlinger på andre områder, så hvorfor kan lige dette forslag ikke blive forhandlet.

- Vi må være ærlige at sige, at det er en stor politisk og teknisk dagsorden, så hvis man skal give tid til dem og vedtage lovforslag inden sommerferien, så bliver det et meget komprimeret forløb, og vi vil gerne sikre os, at der er god nok tid til forhandlinger, så vi kan få en bred opbakning.

Modellens indhold stadig hemmeligt

Du siger, modellen er klar, du glæder dig til at fremlægge den, kan du løfte sløret for, hvad den indeholder?

- Stort set klar. Men vi vil vente med detaljerne. Vi vil vise, at det godt kan lade sig gøre at skabe en ret til tidlig pension til dem, der har slidt og har knoklet og har været mange år på arbejdsmarkedet, så de kan nyde de sidste seniorår og ikke afslutte livet i en sygeseng.

Er der tale om nogle bestemte faggrupper?

- Det har vi aldrig haft planer om, men detaljerne venter vi med, til vi er klar til at skyde forhandlerne i gang.

For at give plads til det vigtige arbejde med bekæmpelsen af Covid-19 har regeringen i alt besluttet at udskyde 39 lovforslag til på den anden side af sommeren, når det nye folketingsår begynder. Dem kan du se HER.